
Številka: 6033-21/2024/10
Datum: 17. 4. 2025

Svet Nacionalne agencije Republike Slovenije za kakovost v visokem šolstvu (v nadaljevanju: svet agencije) je na podlagi sedme alineje enajstega odstavka 51.h člena in druge alineje šestega odstavka 51.p člena Zakona o visokem šolstvu (Uradni list RS, št. 32/12-UPB7, 40/12-ZUJF, 57/12-ZPCP-2D, 109/12, 85/14, 75/16, 61/17 ZUPŠ, 65/17, 175/20 – ZIUOPDVE, 57/21 – odl. US, 54/22 – ZUPŠ-1, 100/22 – ZSZUN in 102/23; v nadaljevanju: ZViS) v postopku akreditacije univerzitetnega študijskega programa Anglistika Fakultete za humanistične študije Univerze na Primorskem, uvedenem na zahtevo Univerze na Primorskem, Titov trg 4, 6000 Koper – Capodistria, ki ga zastopa rektorica dr. Klavdija Kutnar, na 211. seji 17. 4. 2025 sprejel naslednjo

ODLOČBO

[bookmark: _Hlk194309664][bookmark: _Hlk193356154]1. Svet Nacionalne agencije Republike Slovenije za kakovost v visokem šolstvu podeli akreditacijo univerzitetnemu študijskemu programu Anglistika Fakultete za humanistične študije Univerze na Primorskem za nedoločen čas.

2. Visokošolski zavod mora v roku dveh let od dokončnosti odločbe svetu agencije poročati o napredku in upoštevanju priporočil v končnem poročilu skupine strokovnjakov, in sicer o:
· Načrtovanju projektnih prijav, ki bi zagotovile krepitev zmogljivosti, pomembnih za študijski program s področja anglistike. 
· Ponudbi ločenega nabora izbirnih predmetov za študente drugega in tretjega letnika študijskega programa.

Poročilo o napredku se lahko sklicuje na dele samoevalvacijskega ali drugega poročila, iz katerih je razviden napredek oziroma upoštevanje priporočil.

3. Stroški v znesku 1.150,00 evrov so breme agencije.

Obrazložitev

Univerza na Primorskem, Titov trg 4, 6000 Koper - Capodistria, (v nadaljevanju: vlagatelj) je svetu 17. 10. 2024 poslala vlogo za akreditacijo univerzitetnega študijskega programa Anglistika, Fakultete za humanistične študije Univerze na Primorskem. 

Študijski program je po klasifikaciji KLASIUS-P-16 uvrščen na področja 0200 (Umetnost in humanistika, podrobneje neopredeljeno), 0230 (Jeziki, podrobneje neopredeljeno), 0231 (Usvajanje jezikov (drugih, tujih, znakovnih, prevajalstvo)) in KLASIUS SRV uvrščen na 16204, po klasifikaciji Frascati pa v področje 6 (HUMANISTIČNE VEDE). Študijski progam je uvrščen v 7. raven po nacionalnem ogrodju kvalifikacij, v 6. raven po evropskem ogrodju kvalifikacij ter na prvo stopnjo evropskega ogrodja visokošolskih kvalifikacij.

Strokovni naslov diplomantke je diplomirana anglistka (UN) in ..., diplomanta pa diplomirani anglist (UN) in .... Okrajšava se glasi dipl. ang. (UN) in ... .

Program se bo izvajal na sedežu fakultete, na naslovu Titov trg 5, 6000 Koper – Capodistria.

Svet agencije je v postopku imenoval skupino strokovnjakov za pripravo poročila o izpolnjevanju meril za akreditacijo študijskega programa vlagatelja (akreditacijsko poročilo) v sestavi: prof. dr. Nike Kocijančič Pokorn, Univerza v Ljubljani, Filozofska fakulteta, predsednica, Nihada Delibegović Džanić, Univerzitet u Tuzli, Filozofski fakultet, članica in Tim Kokalj, Univerza v Mariboru, Filozofska fakulteta, član študent.

Skupina strokovnjakov je akreditacijsko poročilo na agencijo posredovala 28. 1. 2025. Vlagatelj je dne 27. 2. 2025 dal pripombe k akreditacijskemu poročilu, ki jih je skupina strokovnjakov presodila in dne 22. 3. 2025 na agencijo posredovala končno akreditacijsko poročilo.

Sedma alineja enajstega odstavka 51.h člena ZViS določa, da svet agencije odloča o akreditacijah študijskih programov. Študijski programi se presojajo po določbah ZViS (členi od 32. in naprej) ter po standardih kakovosti iz 17. in 18. člena Meril za akreditacijo in zunanjo evalvacijo visokošolskih zavodov in študijskih programov (Uradni list RS, št. 42/17, 14/19, 3/20, 78/20, 82/20 – popr.,  44/21 in 23/23; v nadaljevanju: Merila za akreditacijo), torej po naslednjih področji presoje: sestava in vsebina študijskega programa ter zasnova izvedbe študijskega programa. 

Svet agencije je vlogo vlagatelja, končno akreditacijsko poročilo skupine strokovnjakov ter pripombe vlagatelja k poročilu obravnaval na 211. seji, 17. 4. 2025.

Iz poročila skupine strokovnjakov izhaja, da študijski program izpolnjuje vse zakonske določbe. Skupina strokovnjakov pri 1. standardu 17. člena Meril za akreditacijo ugotavlja, da študijski program po sestavi in vsebini študentom ponuja celovito znanje ter jim omogoča doseči postavljene cilje in načrtovane kompetence oziroma učne izide. Skupina strokovnjakov je v akreditacijskem poročilu prepoznala priložnosti za izboljšanje, delna in neizpolnjevanja standardov kakovosti, vezana na odsotnost temeljnih vsebin s področja morfologije, prevajalskih in slovenističnih vsebin ter usklajenost predmetno-specifičnih kompetenc z učnimi izidi. Vlagatelj je v svojem odzivu na akreditacijsko poročilo študijski program preoblikoval in ustrezno naslovil ugotovitve skupine strokovnjakov na način, da ta dosega konsistentnost in vsebinsko povezanost na ravni predmetnika in celotnega programa. Skupina strokovnjakov je vlagatelju v akreditacijskem poročilu predlagala oblikovanje ločenega nabora izbirnih predmetov za 2. in 3. letnik, s čimer bi se zagotovila jasna vertikalna in horizontalna povezanost obveznih in izbirnih predmetov, ter vključitev izbirnih predmetov, ki so značilni za študijski program anglistike. Vlagatelj je predlog delno upošteval in v kurikulum dodal pet predmetov, ki so specifično anglistični, zato skupina strokovnjakov vlagatelju priporoča, da ta v prihodnje razmisli o pripravi ločenega nabora izbirnih predmetov glede na posamezni letnik, s čimer bi se zagotovila jasna vertikalna in horizontalna povezanost tudi na nivoju izbirnosti. Skupina strokovnjakov ugotavlja, da so v program integrirane znanstvene, strokovne, raziskovalne oziroma umetniške vsebine ustrezne. V končnem akreditacijskem poročilu skupina strokovnjakov ugotavlja, da je predvideni učiteljski kader sodeloval v več kot dvajsetih projektih, izmed katerih so le trije relevantni za študijski program, zato vlagatelju predlaga, da se poskuša prijaviti in sodelovati pri projektih, ki so specifični za študijski program anglistike, s čimer bi ta spodbujal pridobivanje znanj in kompetenc, relevantnih za študijski program. Svet agencije sledi ugotovitvam skupine strokovnjakov in sklene, da je 1. standard 17. člena Meril za akreditacijo izpolnjen.

Pri presoji 2. standarda 17. člena Meril za akreditacijo skupina strokovnjakov ocenjuje, da se študijski program po imenu, namenu in vsebini primerno umešča v predvideno področje in disciplino. Skupina strokovnjakov ugotavlja, da je končna pokritost in povezanost vsebin študijskega programa in iz njih izhajajočih kompetenc diplomanta, zapisanih v učnih načrtih, primerna. V akreditacijskem poročilu je tako skupina strokovnjakov ugotovila, da brez vključitve morfologije v predmetnik, predlagani program Anglistika ne bi ustrezno pripravil študentov za nadaljevanje študija na drugi stopnji prevajalstva ali na pedagoških programih anglistike. Druga pomanjkljivost, ki jo je navedla skupina strokovnjakov v akreditacijskem poročilu je izhajala iz nejasnosti fokusa in dodatne vrednosti predlaganega programa Anglistika, ta je bil poimenovan tako, kot že obstoječi programi v slovenskem akademskem prostoru, ponujal pa je večinoma vsebine, ki jih vsebuje program Medkulturno jezikovno posredovanje, ki ga vlagatelj že izvaja. Po prejemu akreditacijskega poročila skupine strokovnjakov je vlagatelj preoblikoval predmetnik in odpravil ugotovljene pomanjkljivosti, odpravljen je bil prevajalski steber, stebra, posvečena usvajanju jezika in književnosti v angleškem jeziku, sta bila okrepljena z izbirnimi predmeti s področja angleškega jezika in književnosti v angleškem jeziku, izbirni vsebine s programa Medkulturno jezikovno posredovanje so bile ustrezno zmanjšane. Skupina strokovnjakov ugotavlja, da je pokritost in povezanost vsebin študijskega programa in iz njih izhajajočih kompetenc diplomanta, zapisanih v učnih načrtih, v končnem predlogu programa ustrezna. Svet agencije se z ugotovitvami skupine strokovnjakov strinja in ugotavlja, da je 2. standard 17. člena Meril za akreditacijo izpolnjen.    

Pri presoji 3. standarda 17. člena Meril za akreditacijo skupina strokovnjakov ugotavlja, da je študijski program povezan z okoljem, v katerem visokošolski zavod deluje. Iz končnega poročila izhaja, da je analiza potreb po znanju in ciljev družbe ustrezna, vlagatelj smiselno predvideva, da bodo diplomanti študij nadaljevali in pridobili dodatno pedagoško izobrazbo ter se zaposlili kot učitelji angleščine, skratka poklic, za katerega po podatkih Zavoda RS za zaposlovanje obstaja povpraševanje. Svet agencije se z ugotovitvami skupine strokovnjakov strinja in ugotavlja, da je 3. standard 17. člena Meril za akreditacijo izpolnjen.    

Skupina strokovnjakov pri presoji 4. standarda 18. člena Meril za akreditacijo ugotavlja, da so načini, oblike in potek poučevanja ustrezni in skladni s cilji študijskega programa, metode poučevanja so dobro prilagojene predmetnim vsebinam, kompetencam in značilnostim discipline, vlagatelj razpolaga z ustreznimi kadri za znanstveno-raziskovalno in pedagoško delo, materialne razmere, povezane z izvajanjem študijskega programa so ustrezne. Knjižnica vlagatelja je prilagojena potrebam sodobnega visokošolskega okolja in znanstvenoraziskovalnega dela. Skupina strokovnjakov kot prednost predlaganega programa izpostavlja vključitev rojene in na področju strokovno izobražene govorke angleščine v učiteljski kader. Svet agencije sledi ugotovitvam skupine strokovnjakov in ugotavlja, da je 4. standard 18. člena Meril za akreditacijo izpolnjen.    

Pri presoji 5. standarda 18. člena Meril za akreditacijo skupina strokovnjakov ugotavlja, da so pogoji za študij in obvezne sestavine študijskega programa pregledni, razumljivi, ter hkrati omogočajo uveljavljanje pravic in izpolnjevanje obveznosti vseh deležnikov v študijskem procesu. Pogoji za vpis v študijski program in merila za priznavanje znanja, pridobljenega pred vpisom, so opredeljena jasno in sledijo načelom evropskega in nacionalnega kvalifikacijskega okvira. Načini in oblike preverjanja in ocenjevanja znanja so tako kot pogoji za dokončanje študija opredeljeni ustrezno. Skupina strokovnjakov je v akreditacijskem poročilu kot priložnost za izboljšanje navedla natančnejšo opredelitev možnosti opravljanja diferencialnih izpitov in pogojev, pod katerimi se ti določijo. Vlagatelj se je v svojem odzivu na poročilo odzval konstruktivno in te pogoje ustrezno utemeljil.
Svet agencije sledi ugotovitvam skupine strokovnjakov in ugotavlja, da je 5. standard 18. člena Meril za akreditacijo izpolnjen.

Svet agencije na podlagi navedenega ugotavlja, da predmetni študijski program v postopku izpolnjuje standarde kakovosti iz obeh področij presoje, določenih z merili, in sicer sestava in vsebina študijskega programa ter zasnova njegove izvedbe, ter pogoje, ki jih določa ZViS.
Svet agencije je zato skladno z drugo alinejo šestega odstavka 51.p člena ZViS odločil, kot je odločeno v 1. točki izreka te odločbe.

Merila za akreditacijo v prvem odstavku 49.a člena določajo, da mora visokošolski zavod v 2 letih od dokončnosti odločbe, s katero mu je bila akreditacija podeljena ali podaljšana za pet let, akreditacija podeljena študijskemu programu ali ugotovljena ustreznost izvajanja študijskega programa, svetu agencije poročati o napredku in upoštevanju priporočil, ki so bila izražena v odločbi oziroma končnem poročilu skupine strokovnjakov. Poročilo o napredku se lahko sklicuje na dele samoevalvacijskega ali drugega poročila, iz katerih je razviden napredek oziroma upoštevanje priporočil.

Ker je svet agencije v 1. točki izreka te odločbe podelil akreditacijo univerzitetnemu študijskemu programu Anglistika za nedoločen čas, je sklenil, da mora visokošolski zavod poročati o napredku, kot to izhaja iz 2. točke izreka te odločbe.

Na podlagi 118. člena Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE in 3/22 – ZDeb; v nadaljevanju: ZUP) organ v odločbi odloči o stroških postopka, kdo trpi stroške postopka, koliko znašajo ter komu in v katerem roku jih je treba plačati. Stroški v postopku predstavljajo avtorski honorar v višini 1.150,00 evrov bruto. Skladno z 51.n členom ZViS se sredstva za plačilo in povračilo stroškov skupin strokovnjakov zagotovijo v finančnem načrtu agencije.

Pouk o pravnem sredstvu

Zoper to odločbo je dovoljena pritožba v roku 30 dni od vročitve pisnega odpravka te odločbe. Pritožba se vloži pisno ali ustno na zapisnik pri organu, ki je to odločbo izdal, svetu Nacionalne agencije Republike Slovenije za kakovost v visokem šolstvu, Miklošičeva cesta 7, 1000 Ljubljana. V pritožbi mora biti navedena odločba, ki se izpodbija, in pri tem označen organ, ki jo je izdal, ter številka in datum odločbe. Pritožnik mora v pritožbi navesti, zakaj odločbo izpodbija (238. člen ZUP). O pritožbi bo odločala pritožbena komisija Nacionalne agencije Republike Slovenije za kakovost v visokem šolstvu. Šteje se, da je pritožba pravočasna, če je zadnji dan roka oddana priporočeno po pošti.


	Maruša Trobec
področna svetovalka I
	Dr. Boris Dular
Predsednik sveta
Nacionalne agencije Republike Slovenije za kakovost v visokem šolstvu



Vročiti:
- Univerza na Primorskem, Titov trg 4, 6000 Koper – Capodistria – osebna vročitev

